ಕರ್ನಾಟಕ ವಿಧಾನಸಭಾ ಚುನಾವಣೆ ೨೦೨೩

ಕರ್ನಾಟಕ ವಿಧಾನಸಭೆತ್ತ ಮಾತಾ ೨೨೪ ಕ್ಷೇತ್ರೊಲೆಗ್ ಪೊಸ ಸದಸ್ಯೆರೆನ್ ಆಯ್ಕೆ ಮಲ್ಪರ, ಮೇ ೧೦ನೇ ೨೦೨೩ಗ್ ಚುನಾವಣೆ ನಡತ್ಂಡ್. ಅಂಚನೆ ೧೩ನೇ ಮೇ ೨೦೨೩ಗ್ ಫಲಿತಾಂಶ ಪ್ರಕಟ ಆಂಡ್. ಈ ಓಟುಡು ಕಾಂಗ್ರೆಸ್ ಪಕ್ಷ ಬಹುಮತ ಪಡೆದ್ ಗೆಂದ್‌ದ್ ಸರ್ಕಾರ ರಚನೆ ಮಲ್ತ್ಂಡ್. ಸಿದ್ಧರಾಮಯ್ಯ ಮುಖ್ಯಮಂತ್ರಿ ಆಯೆರ್ ಬುಕ್ಕ ಡಿ. ಕೆ. ಶಿವಕುಮಾರ್ ಉಪಮುಖ್ಯಮಂತ್ರಿ ಆಯೆರ್

## ಪಿರಾವುದ ಸರ್ಕಾರ
ಇತ್ತೆ ಇಪ್ಪುನ ಕರ್ನಾಟಕ ಸರ್ಕಾರದ ಗುರ್ಕಾರೆರ್ ಬಸವರಾಜ ಬೊಮ್ಮಾಯಿ. ೨೦೧೮ನೇ ಇಸವಿಡ್ ನಡತಿನ ವಿಧಾನಸಭಾ ಚುನಾವಣೆಡ್, ಬಿಜೆಪಿ ಪಕ್ಸೊ ೧೦೪ ಕ್ಷೇತ್ರೊಡು ಗೆಂದ್‌ದ್ ಬತ್ಂಡ್. ಅಂಚನೆ ಕಾಂಗ್ರೆಸ್ ೮೦, ಬುಕ್ಕ ಜೆಡಿಎಸ್ ೩೦ ಕ್ಷೇತ್ರೊಡು ಗೆಂದಿಯ. ಆಂಡ ಸರ್ಕಾರ ರಚನೆ ಮಲ್ಪರ ೧೧೩ ಸಂಸದೆರ್ನ ಬಲ ಬೋಡಿತ್ಂಡ್. ಅಂಚಾದ್  ಕಾಂಗ್ರೆಸ್ ಬುಕ್ಕ ಜೆಡಿಎಸ್ ಪಕ್ಸೊಲು ಸೇರ್ದ್ ಸಂಯುಕ್ತ ಸರ್ಕಾರ ಸ್ಥಾಪನೆ ಮಲ್ತೊ, ಹೆಚ್ ಡಿ ಕುಮಾರಸ್ವಾಮಿ ಮುಖ್ಯಮಂತ್ರಿ ಆಯೆರ್.
### ರಾಜಕೀಯ ಬದಲಾವಣೆಲು
೨೦೧೯ನೇ ಜುಲಾಯಿಡ್, ಕಾಂಗ್ರೆಸ್ ಬುಕ್ಕ ಜೆಡಿಎಸ್ ಪಕ್ಸೊದ ಸುಮಾರ್ ಸಂಸದೆರ್ ಅಕಲ್ನ ಸ್ತಾನೊಗು ರಾಜಿನಾಮೆ ಕೊರ್ನೆಡ್‌ದಾವರ, ಕುಮಾರಸ್ವಾಮಿ ಗುರ್ಕಾರ್ತಿಗೆದ ಸಂಯುಕ್ತ ಸರ್ಕಾರ ಬೂರುದು ಪೋಂಡು. ಉಂದುವೇ ಪೊರ್ತುಡು ಬಿಜೆಪಿ ಪಕ್ಸೊದ ಯಡಿಯೂರಪ್ಪೆರೆನ ಗುರ್ಕಾರ್ತೆಡ್ ಪೊಸ ಸರ್ಕಾರ ಸ್ಥಾಪನೆ ಆಂಡ್.

೨೬ನೇ ಜುಲಾಯಿ ೨೦೨೧ಡ್, ಬಿ ಎಸ್ ಯಡಿಯೂರಪ್ಪೆರ್ ಮುಖ್ಯಮಂತ್ರಿ ಸ್ತಾನೊಗು ರಾಜಿನಾಮೆ ಕೊರಿಯೆರ್ ಅಂಚನೆ, ಆರೆನ ಜಾಗೆಗ್ ಬಸವರಾಜ ಬೊಮ್ಮಾಯಿ ಮುಖ್ಯಮಂತ್ರಿಯಾದ್ ಪ್ರಮಾಣವಚನ ಸ್ವೀಕಾರ ಮಲ್ತೆರ್.

## ಚುನಾವಣೆದ ಗಳಿಗೆ
೨೯ನೇ ಮಾರ್ಚ್, ೨೦೨೩ದಾನಿ ಭಾರತೀಯ ಚುನಾವಣಾ ಆಯೋಗ ಕರ್ನಾಟಕ ವಿಧಾನಸಭಾ ಚುನಾವಣೆ ಮಲ್ಪುನ ಬಗ್ಗೆ ಘೋಷಿಸಾಂಡ್. ಸಾಮಾನ್ಯವಾದ್ ಚುನಾವಣಾ ಆಯೋಗ ಚುನಾವಣೆ ಘೋಷಿಸಾಯಿ ಕೂಡ್ಲೆ, ನೀತಿ ಸಂಹಿತೆ ಜಾರಿಗ್ ಬರ್ಪುಂಡು.

## ಅಂಕಿ ಅಂಸೊಲು
### ಮತದಾರೆರ್
ನಮ ರಾಜ್ಯೊಡು ಒಟ್ಟು ೫,೨೧,೭೩,೫೭೯ ಜನ ಓಟು ಪಾಡರ ಅರ್ಹವಾಯಿನ ಜನಕುಲು ಉಲ್ಲೆರ್. ಉಂದೆಟ್ ೨,೬೨,೪೨,೫೬೧ ಜನ ಆಂಜವು ಮತದಾರೆರ್, ೨,೫೯,೨೬,೩೧೯ ಪೊಂಜವು ಮತದಾರೆರ್. ಅಂಚನೆ ೪,೬೬೯ ಮಂಗಳಮುಖಿ(ತೃತೀಯ ಲಿಂಗಿ) ಮತದಾರೆರ್ ಉಲ್ಲೆರ್. ೧೦೦ಡ್‍ದ್ ಎಚ್ಚ ಪ್ರಾಯ ಆಯಿನ ಮತದಾರೆರ್ ೧೬,೯೭೬ ಜನ. ವಿಶೇಷ ಚೇತನ ಮತದಾರೆರ್ ೫,೫೫,೦೭೩, ಸುರುತ ಸರ್ತಿ ಓಟು ಪಾಡುನಕ್ಲು ೯,೧೭,೨೪೧ ಉಲ್ಲೆರ್. ಸೇವಾ ಮತದಾರೆರ್ ೪೭,೭೭೯ ಜನ.
### ಮತದಾನ ಕೇಂದ್ರೊಲು
ಈ ಸರ್ತಿದ ವಿಧಾನಸಭಾ ಚುನಾವಣೆಗ್ ಒಟ್ಟು ೫೮,೨೮೨ ಮತದಾನ ಕೇಂದ್ರೊಲೆನ್ ಗುರ್ತ ಮಲ್ತ್‌ದ್ಂಡ್. ಐಟ್ ೨೪,೦೬೩ ಕೇಂದ್ರೊಲು ಪೇಂಟೆ(ನಗರ ಪ್ರದೇಸೊ)ಡು ಉಲ್ಲ. ೩೪,೨೧೯ ಕೇಂದ್ರೊಲು ಹಳ್ಳಿ ಪ್ರದೇಸೊಲೆಡ್ ಉಲ್ಲ. ಮತದಾನೊಡು ಎಚ್ಚ ಜನ ಪಾಲ್ ದೆತೊನೊಡು ಪನ್ಪಿನ ಉದ್ದೇಸೊಗು, ೧,೩೨೦ ಕೇಂದ್ರೊಲೆನ್ ಪೊಂಜವು ಅಧಿಕಾರಿಲು ನಿರ್ವಹಿಸಾವೆರ್. ಅಂಚನೆ, ೨೨೪ ಕೇಂದ್ರೊಲೆಡ್ ವಿಶೇಷ ಚೇತನ ಅಧಿಕಾರಿಲು ನಿರ್ವಹಿಸಾವರ ಕೊರ್ತೆರ್.

## ಮುಖ್ಯವಾಯಿನ ರಾಜಕೀಯ ಪಕ್ಸೊಲು
###### 

### 

### 

### ಬೇತೆ ಪಕ್ಸೊಲು

## ಅಭ್ಯರ್ಥಿಲು
ಬಿಜೆಪಿ ಪಕ್ಷದಕುಲು ೧೮೯ ಜನ ಅಭ್ಯರ್ತಿಲು ಇತ್ತಿನ ಸುರುತ ಪಟ್ಟಿನ್ ೧೧ನೇ ಎಪ್ರಿಲ್ ೨೦೨೩ದಾನಿ ಬುಡ್ಕಡೆ ಮಲ್ತೆರ್. ೨೩ ಜನ ಅಭ್ಯರ್ಥಿಲು ಇತ್ತಿನ ರಡ್ಡನೆ ಪಟ್ಟಿ ೧೨ನೇ ಎಪ್ರಿಲ್ ೨೦೨೩ಗ್ ಬುಡ್ಕಡೆ ಆಂಡ್. ೧೦ ಜನ ಅಭ್ಯರ್ಥಿಲು ಇತ್ತಿನ ಮೂಜಿನೇ ಪಟ್ಟಿ ೧೭ನೇ ಎಪ್ರಿಲ್ ೨೦೨೩ಗ್ ಬುಡ್ಕಡೆ ಆಂಡ್. ೨ ಜನ ಇತ್ತಿನ ಕಡೆತ ಪಟ್ಟಿ ೧೯ನೇ ಎಪ್ರಿಲ್ ೨೦೨೩ಗ್ ಪಕ್ಶೊದಕುಲು ಬುಡ್ಕಡೆ ಮಲ್ತೆರ್.

ಜೆಡಿ(ಎಸ್) ಪಕ್ಶೊದಕುಲು ೯೩ ಜನ ಅಭ್ಯರ್ಥಿಲು ಇತ್ತಿನ ಸುರುತ ಪಟ್ಟಿನ್ ೯ನೇ ಡಿಸೆಂಬರ್ ೨೦೨೨ದಾನಿ ಬುಡ್ಕಡೆ ಮಲ್ತೆರ್. ಅಂಚನೆ ೪೯ ಅಭ್ಯರ್ಥಿಲು ಇತ್ತಿನ ರಡ್ಡನೆ ಪಟ್ಟಿ ಬುಕ್ಕ ೬ ಅಭ್ಯರ್ಥಿಲು ಇತ್ತಿನ ಮೂಜಿನೇ ಪಟ್ಟಿನ್ ಕ್ರಮವಾದ್ ೧೪ನೇ ಎಪ್ರಿಲ್ ಬುಕ್ಕ ೧೫ನೇ ಎಪ್ರಿಲ್ ೨೦೨೩ದಾನಿ ಬುಡ್ಕಡೆ ಮಲ್ತೆರ್. ಮೈಸೂರುದ ಚಾಮರಾಜ ಕ್ಷೇತ್ರೊದ ಅಭ್ಯರ್ಥಿನ್ ೧೬ನೇ ಎಪ್ರಿಲ್‌ಡ್ ಘೋಷಿಸಯೆರ್. ೧೯ನೆ ಎಪ್ರಿಲ್ ೨೦೨೩ದಾನಿ ೫೯ ಅಭ್ಯರ್ಥಿಲು ಇತ್ತಿನ ಪಟ್ಟಿ ಬುಡ್ಕಡೆ ಆಂಡ್, ಅವೇ ದಿನ ೧೨ ವಿಧಾನಸಭಾ ಕ್ಷೇತ್ರೊಡ್ ತನ್ನ ಅಭ್ಯರ್ಥಿಲೆನ್ ಪಗತ್‌ದ್ ಬೇತೆ ಅಭ್ಯರ್ಥಿಲೆನ್ ಪಾಡುನ ಬಗ್ಗೆ ಬುಕ್ಕ ೭ ವಿಧಾನಸಭಾ ಕ್ಷೇತ್ರೊದ ಬೇತೆ ಪಕ್ಶೊದ ಅಭ್ಯರ್ಥಿಲೆಗ್ ಜೆಡಿ(ಎಸ್) ಬೆಂಬಲ ಕೊರ್ಪುನ ಇಸಯೊನ್ಲಾ ಪಕ್ಷೊದ ವರಿಷ್ಟೆರ್ ಘೋಷಣೆ ಮಲ್ತೆರ್. ೧೩ ಜನ ಅಭ್ಯರ್ಥಿಲು ಇಪ್ಪುನ ಕಡೆತ ಪಟ್ಟಿ ೨೦ ಎಪ್ರಿಲ್ ೨೦೨೩ದಾನಿ ಬುಡ್ಕಡೆ ಆಂಡ್.

ಕಾಂಗ್ರೆಸ್ ಪಕ್ಷೊ ತನ್ನ ಸುರುತ ಪಟ್ಟಿಡ್ ೧೨೪ ಜನ ಅಭ್ಯರ್ಥಿಲೆನ್ ೨೫ ಮಾರ್ಚ್ ೨೦೨೩ದಾನಿ ಘೋಷಣೆ ಮಲ್ತೆರ್. ೪೧ ಜನ ಅಭ್ಯರ್ಥಿಲು ಇಪ್ಪುನ ರಡ್ಡನೇ ಪಟ್ಟಿ(ಉಂದೆಟ್ ಒಂಜಿ ಸೀಟ್‌ನ್ ಸರ್ವೋದಯ ಕಾಂಗ್ರೆಸ್ ಪಕ್ಶೊಗು ಬುಡ್ದು ಕೊರಿಯೆರ್) ೬ನೇ ಎಪ್ರಿಲ್ ೨೦೨೩ದಾನಿ, ೪೩ ಜನ ಅಭ್ಯರ್ಥಿಲು ಇಪ್ಪುನ ಮೂಜಿನೇ ಪಟ್ಟಿ ೧೫ ಮಾರ್ಚ್ ೨೦೨೩ದಾನಿ, ೭ ಜನ ಅಭ್ಯರ್ಥಿಲು ಇಪ್ಪುನ ನಾಲನೇ ಪಟ್ಟಿ ೧೮ನೇ ಎಪ್ರಿಲ್ ೨೦೨೩ದಾನಿ ಬುಡ್ಕಡೆ ಆಂಡ್. ೪ ಜನ ಇಪ್ಪುನ ಐನ್‍ನೇ ಪಟ್ಟಿ ೧೯ನೇ ಎಪ್ರಿಲ್ ೨೦೨೩ದಾನಿ, ೫ ಜನ ಅಭ್ಯರ್ಥಿಲು ಇಪ್ಪುನ ಕಡೆತ ಪಟ್ಟಿ ೨೦ನೇ ಎಪ್ರಿಲ್ ೨೦೨೩ಗ್ ಬುಡ್ಕಡೆ ಆಂಡ್.

### ಓಟುಗು ಉಂತುದಿನಕ್ಲೆನ ಪಟ್ಟಿ

## ಪ್ರಚಾರ
### ಭಾರತೀಯ ಜನತಾ ಪಕ್ಸೊ
ಚುನಾವಣೆನ್ ದೃಷ್ಟಿಡ್ ದೀಯೊಂದು, ೧೧ನೇ ಅಕ್ಟೋಬರ್ ೨೦೨೨ದಾನಿ ಕರ್ನಾಟಕದ ಮುಖ್ಯಮಂತ್ರಿ ಬಸವರಾಜ ಬೊಮ್ಮಾಯಿ, ಮಾಜಿ ಮುಖ್ಯಮಂತ್ರಿ ಬಿ ಎಸ್ ಯಡಿಯೂರಪ್ಪೆರ್‌ನ ಗುರ್ಕಾರಿಕೆಡ್ ಭಾರತೀಯ ಜನತಾ ಪಾರ್ಟಿ *ಜನಸಂಕಲ್ಪ ಯಾತ್ರೆ*ನ್ ಸುರು ಮಲ್ಪುವ ಪಂಡ್‍ದ್ ಘೋಷಣೆ ಮಲ್ತೆರ್. ರಾಹುಲ್ ಗಾಂಧಿ ಸುರು ಮಲ್ತಿನ ಭಾರತ್ ಜೋಡೊ ಯಾತ್ರಾಗ್ ಎದುರಾದ್ ಈ ಪ್ರಚಾರ ಕಾರ್ಯಕ್ರಮೊನ್ ಕರ್ನಾಟಕದ ಬಿಜೆಪಿ ವಿಭಾಗ ಸುರು ಮಲ್ತ್ಂಡ್. ಬಿಜೆಪಿ ಪಕ್ಸೊ ಅಧಿಕಾರಡ್ ಇತ್ತಿನ ಪೊರ್ತುಡು ಕೇಂದ್ರೊಡ್ದು ರಾಜ್ಯೊಗು ಸಿಕ್ಕಿನ ಸೌಲತ್‌ಲು, ಕರ್ನಾಟಕೊಡು ಆಯಿನ ಹಿಜಾಬ್ ಗಲಾಟೆ, ಗೋವಧೆ ನಿಷೇಧ, ಹಿಂದುತ್ವ- ಈ ಇಸಯಲೆನ್ ದುಂಬು ದೀಯೊಂದು ಪ್ರಚಾರ ಸುರು ಮಲ್ತೆರ್.
#### ಕೊರ್ತಿನ ಭರವಸೆಲು
೧ನೇ ಮೇ ೨೦೨೩ಡ್ ಬಿಜೆಪಿ ಪಕ್ಸೊ ತನ್ನ ಪ್ರಣಾಳಿಕೆನ್ *ಪ್ರಜಾ ಪ್ರಣಾಳಿಕೆ* ಪುದರ್‌ಡ್ ಬುಡ್ಕಡೆ ಮಲ್ತ್ಂಡ್. ಪ್ರಣಾಲಿಕೆಡ್ ೬ ಬಾಗೊ ಇತ್ತ. ಐಟ್ ಇತ್ತಿನ ಕೆಲವು ಆಶ್ವಾಸನೆಲು:

# **ಅನ್ನ**
* ಬಡ ಕುಟುಮೊಗು ದರ್ಮೊಗು ವರ್ಸೊಗು ೩ (ಬಿಸು, ಚೌತಿ ಬುಕ್ಕ ದೀಪಾವಳಿ ಪರ್ಬೊಗು) ಅಟಿಲ್‌ದ ಗ್ಯಾಸ್ ಅಂಡೆ  
* ಅಟಲ್ ಆಹಾರ ಕೇಂದ್ರೊ(ಇಂದಿರಾ ಕ್ಯಾಂಟೀನ್‌ದ ಲೆಕ) 
* ತಿಂಗೊಲುಗು ದರ್ಮೊಗು ಅರಿ ಬುಕ್ಕ ಸಿರಿ ಧಾನ್ಯ ಇತ್ತಿನ ೫ ಕೆಜಿದ ಚೀಲ

# **ಅಭಯ**
* ಏಕರೂಪ ನಾಗರಿಕ ಸಂಹಿತೆ, ದೇಸೊದುಲಾಯಿ ಕಂಡ್‍ದ್ ಬರ್ಪುನಕ್ಲು ಬುಕ್ಕ ದೇಸೊದ ನಿಜವಾಯಿನ ನಾಗರಿಕೆರ್ ಗುರ್ತ ಪತ್ತರಗಾದ್ ರಾಷ್ಟ್ರೀಯ ನಾಗರಿಕ ನೋಂದಣಿ ಜಾರಿ
* ಸರ್ವರಿಗೂ ಸೂರು ಯೋಜನೆದ ಅಡೀಟ್ ಇಲ್ಲ್ ಕಟ್ಟರ ಜಾಗೆ ಕೊರ್ಪುನ
* ಒನಕೆ ಓಬವ್ವ ಸಾಮಾಜಿಕ ನ್ಯಾಯನಿಧಿ ಯೋಜನೆದ ಅಡಿಟ್ ಪ.ಜಾ. ಬುಕ್ಕ ಪ. ಪಂಗಡಗ್ ಸೇರ್ದಿನ ಪೊಂಜವುಲೆನ ೫ ವರ್ಸೊದ ಠೇವಣಿ(ಎಫ್‌ಡಿ)ಗ್ ೧೦,೦೦೦ ಸೇರಾವುನ

# **ಅಕ್ಷರ**
* ವಿಶ್ವೇಶ್ವರಯ್ಯ ವಿದ್ಯಾ ಯೋಜನೆದ ಅಡಿಟ್ ಸರ್ಕಾರಿ ಶಾಲೆಲೆನ ಉದ್ಧಾರ
* ಐಎಸ್, ಕೆ‌ಎ‍ಎಸ್ ಬ್ಯಾಂಕ್ ಬೇಲೆಗ್ ತರಬೇತಿ ದೆತೊಂಬುನಕ್ಲೆಗ್ ಪಣವುದ ಬೆರಿಸಾಯ

# **ಆರೋಗ್ಯ**
* ಮಿಷನ್ ಸ್ವಾಸ್ಥ್ಯ ಕರ್ನಾಟಕ ಯೋಜನೆದ ಅಡೀಟ್ ಸರ್ಕಾರಿ ಆಸ್ಪತ್ರೆನ್ ಉದ್ಧಾರ ಮಲ್ಪುನ, 
* ಮಹಾನಗರ ಪಾಲಿಕೆದ ಪ್ರತೀ ವಾರ್ಡ್‍ಗ್ ಪ್ರಯೋಗಾಲಯ ಇಪ್ಪುನ ಒಂಜಿ ಕ್ಲಿನಿಕ್, 
* ಪ್ರಾಯ ಆತಿನಕುಲೆಗ್ ಪ್ರತೀ ವರ್ಷ ದರ್ಮೊಗು ಆರೋಗ್ಯ ತಪಾಸಣೆ

# **ಅಭಿವೃದ್ಧಿ**
* ಎಲೆಕ್ಟ್ರಿಕ್ ವಾಹನೊಲೆಗ್ ಬೋಡಾದ್ ಅಲ್ಪಲ್ಪ ಚಾರ್ಜಿಂಗ್ ಕೇಂದ್ರ ಸ್ಥಾಪನೆ
* ಇತ್ತೆ ಇಪ್ಪುನ ಬೆಂಗಳೂರು ನಗರ ಸಾರಿಗೆದ ಬಸ್ಸ್‌ಲೆನ್ ಎಲೆಕ್ಟ್ರಿಕ್ ಬಸ್‌ಗ್ ಬದಲ್ಪುನ
* ಪ್ರತಿಯೊಂಜಿ ಗ್ರಾಮ ಪಂಚಾಯತ್‌ಡ್ ಕಿನ್ಯ ಶೀತಲೀಕರಣ ಘಟಕ
* ಇತ್ತೆ ಇಪ್ಪುನ ಕೃಷಿ ಮಾರುಕಟ್ಟೆ ಕೇಂದ್ರೊಲೆನ್ ಉದ್ದಾರ ಮಲ್ಪುನ

# **ಆದಾಯ**
* ಪ್ರವಾಸೀ ಜಾಗೆದ ಉದ್ಧಾರ ಮಲ್ಪರ ಕಲ್ಯಾಣ ಸರ್ಕ್ಯುಟ್, ಬನವಾಸಿ ಸರ್ಕ್ಯುಟ್, ಪರಶುರಾಮ ಸರ್ಕ್ಯುಟ್, ಕಾವೇರಿ ಸರ್ಕ್ಯುಟ್ ಯೋಜನೆಲು
* ರಾಜ್ಯೊದ ರಾಜಧಾನಿ ಬೆಂಗಳೂರುದ ಪಿದಾಯಿ ಮಲ್ಲ ಮಲ್ಲ ಕೈಗಾರಿಕೆ ಕೇಂದ್ರೊಲೆನ ಸ್ಥಾಪನೆ

### ಕಾಂಗ್ರೆಸ್
ಸೆಪ್ಟೆಂಬರ್ ೭ನೇ ತಾರೀಕ್‌ದಾನಿ ಕಾಂಗ್ರೆಸ್ ಪಕ್ಷದ ರಾಹುಲ್ ಗಾಂಧಿ *ಭಾರತ್ ಜೋಡೊ ಯಾತ್ರಾ* ಸಮಾವೇಸೊನ್ ಸುರು ಮಲ್ತೆರ್. ಕರ್ನಾಟಕೊಡು ಉಂದು ಸೆಪ್ಟೆಂಬರ್ ೨೦ದಾನಿ ಬತ್ಂಡ್. ಕಾಂಗ್ರೆಸ್ ಪಕ್ಸೊದ ಚುನಾವಣಾ ಪ್ರಚಾರದ ಬೇಲೆಲಾ ಈ ಸಮಾವೇಸೊಡು ಸೇರ್‌ದ್ ಪೋಂಡು. ಬಸವರಾಜ ಬೊಮ್ಮಾಯಿ ಗುರ್ಕಾರ್ತೆದ ರಾಜ್ಯ ಸರ್ಕಾರದ ಭೃಷ್ಟಾಚಾರ, ಉದಾಸೀನತೆ, ಕೊರೊನಾ ಪೊರ್ತುಡು ಚಾಮರಾಜನಗರದ ಆಸ್ಪತ್ರೆಡ್ ಆಮ್ಲಜನಕ ಅಂಡೆ ಇಜ್ಜಂದಿನ, ಬೊಮ್ಮಾಯಿ ಸರ್ಕಾರದ ಮಂತ್ರಿನಕುಲು ೪೦% ಕಮಿಷನ್ ದೆತೆಂದಿನ- ಉಂದು ಮಾತ ಚುನಾವಣೆದ ಪ್ರಚಾರದ ಪೊರ್ತುಡು ಚರ್ಚೆ ಆಯಿನ ಇಸಯೊಲು.

#### ಕೊರ್ತಿನ ಭರವಸೆಲು
೨ನೇ ಮೇ ೨೦೨೩ದಾನಿ ಕಾಂಗ್ರೆಸ್ ಪಕ್ಷ ತನ್ನ ಪ್ರಣಾಳಿಕೆನ್ *ಸರ್ವ ಜನಾಂಗದ ಶಾಂತಿಯ ತೋಟ* ಪನ್ಪಿನ ಪುದರ್ಡ್ ಬುಡ್ಕಡೆ ಮಲ್ತ್ಂಡ್. ತನ್ನ ಅಭ್ಯರ್ಥಿಲು ಓಟುಡು ಗೆಂದ್‌ದ್ ಬತ್ತೆರ್‌ಡ ದಾಯ್ತ ಮಾತ ಸೌಲಭೊಲೆನ್ ಕೊರ್ಪ ಪಂಡ್‍ದ್ ಕಾಂಗ್ರೆಸ್ ಪಕ್ಷ ಈ ಪ್ರಣಾಳಿಕೆಡ್ ಪಣ್ಂಡ್.

ಕೆಲವು ಮುಖ್ಯವಾಯಿನ ಭರವಸೆಲು
# **ಗೃಹಜ್ಯೋತಿ**-ಪ್ರತೀ ತಿಂಗೊಲು ಧರ್ಮೊಗು ೨೦೦ ಯುನಿಟ್ ಕರೆಂಟ್
# **ಗೃಹಲಕ್ಷ್ಮಿ**-ಇಲ್ಲದ ಗುರ್ಕಾರ್ತಿಗ್ ಪ್ರತಿ ತಿಂಗೊಲು ಧರ್ಮೊಗು ೨,೦೦೦ ರೂಪಾಯಿ ಕಾಸ್
# **ಅನ್ನಭಾಗ್ಯ**-ಬಿಪಿಎಲ್ ಕಾರ್ಡ್ ಇತ್ತಿನ, ಇಲ್ಲದ ಪ್ರತೀ ಒರಿಯಗ್ ತಿಂಗೊಲು ಧರ್ಮೊಗು ೧೦ ಕೆಜಿ ಅರಿ
# **ಯುವನಿಧಿ**-ಡಿಗ್ರೀ ಬುಕ್ಕ ಡಿಪ್ಲೊಮಾ ಕಲ್ತಿನ, ಬೆನ್ನಿ ಇಜ್ಜಂದಿನಕ್ಲೆಗ್ ರಡ್ಡ್ ವರ್ಸ ಮುಟ್ಟ ಪ್ರತೀ ತಿಂಗೊಲು ೩,೦೦೦(ಡಿಗ್ರೀ) ಬುಕ್ಕ ೧,೫೦೦(ಡಿಪ್ಲೋಮಾ) ರೂಪಾಯಿ
# **ಶಕ್ತಿ** ಯೋಜನೆದ ಅಡಿಟ್ ಸರ್ಕಾರಿ ಬಸ್ಸ್‌ಲೆಡ್(ಕೆ‌ಎಸ್‌ಆರ್‌ಟಿಸಿ ಬುಕ್ಕ ಬಿಎಮ್‌ಟಿಸಿ) ರಾಜ್ಯೊಡೊರ್ಮೆ ಪೊಂಜನಕ್ಲೆಗ್ ಟಿಕೆಟ್‌ದಾಂತೆ ಪೋಪುನ ಅವಕಾಶ

**ಕ್ಷೇತ್ರವಾರು ಕೊರ್ತಿನ ಭರವಸೆಲು**
# **ಕೃಷಿಕ್ಷೇತ್ರೊ**
* ಬೆನ್ನಿದಕಲೆಗ್ ೧೦ ಲಕ್ಷ ಮುಟ್ಟ ಬಡ್ಡಿದಾಂತೆ, ೧೫ ಲಕ್ಷ ಮುಟ್ಟ ೩% ಬಡ್ಡಿಡ್ ಸಾಲ
* ಕೃಷಿ ಬುಕ್ಕ ತೋಟಗಾರಿಕೆದ ಉತ್ಪನ್ನೊಲೆಗ್ ಸಾಬೀತ್‌ದ ಬಿಲೆ ನಿಗದಿ, ಐಕಾದ್ ಪ್ರತಿ ಕಂದಾಯ ವಲಯೊಗು ಒಂಜಿ ಬೆಲೆ ಆಯೋಗ ರಚನೆ
* ಕೃಷಿಗ್ ಸಂಬಂಧಪಟ್ಟಿನ ನವೋದ್ಯಮ ಸುರು ಮಲ್ಪರ ೫೦೦ ಕೋಟಿ ಅನುದಾನ ದೆತ್ತ್ ದೀಪುನ
* ಕೃಷಿಗ್ ಸಂಬಂಧಪಟ್ಟಿನ ಉದ್ಯಮ ಸುರು ಮಲ್ಪುನ ಪೊಂಜವುಲೆಗ್ ೨೦೦ ಕೋಟಿ ಅನುದಾನ ದೆತ್ತ್ ದೀಪುನ
* ದ್ರಾಕ್ಷಿ ಬುಳೆಪುನ ರೈತೆರೆಗ್ ಸಬ್ಸಿಡಿ ಪ್ಯಾಕೇಜ್ ೫೦೦ ಕೋಟಿ
* ಪೂ ಬುಳೆಪುನಕುಲೆಗ್ ೫೦೦ ಕೋಟಿದ ವಿಶೇಷ ಪ್ಯಾಕೇಜ್
* ಕರ್ನಾಟಕ ರಾಜ್ಯೊದ ಕಾಫಿ ಬ್ರಾಂಡ್ ಉಂಡು ಮಲ್ಪುನ
* ರೇಷ್ಮೆ ನೂಲು ಮಲ್ಪುನಕುಲೆಗ್ ೩ ಲಕ್ಷ ರೂಪಾಯಿ ಮುಟ್ಟ ಬಡ್ಡಿದಾಂತೆ ಸಾಲ
* ಪೇರ್‌ದ ಸಬ್ಸಿಡಿ ಲೀಟರ್‌ಗ್ ೭ರೂ ಮುಟ್ಟ ಜಾಸ್ತಿ
* ಕುರಿ ಬುಕ್ಕ ಏಡ್ ಸಾಂಕುನಕ್ಲೆನ ೧ ಲಕ್ಷ ಮುಟ್ಟ ಸಾಲ ಮನ್ನಾ
* ಎರ್ಮೆ ಪೆತ್ತ ದೆತೊಂಬುನಕ್ಲೆಗ್ ೩ ಲಕ್ಷ ಮುಟ್ಟ ಬಡ್ಡಿದಾಂತೆ ಸಾಲ
* ಮೀನುಗಾರಿಕೆ ಮಲ್ಪುನ ಪೊಂಜವುಲೆಗ್ ೩ ಲಕ್ಷಮುಟ್ಟ ಬಡ್ಡಿದಾಂತೆ ಸಾಲ
* ಮೀನುಗಾರಿಕೆ ಇಜ್ಜಂದಿನ ಪೊರ್ತುಡು(ಮರಿಯಾಲ) ಪ್ರತೀ ತಿಂಗೊಲು ೬,೦೦೦ ರೂಪಾಯಿ ಕೊರ್ಪೆರ್
* ಇತ್ತೆ ಜೆಂಕೊಂದು ಇಪ್ಪುನ ಮೇಕೆದಾಟು, ಮಹದಾಯಿ, ಕೃಷ್ಣಾ ಮೇಲ್ದಂಡೆ, ಆಲಮಟ್ಟಿ ಎತ್ತರ, ಭದ್ರಾ ಮೇಲ್ದಂಡೆ, ವಾರಾಹಿ ಯೋಜನೆಲೆನ್ ೫ ವರ್ಸೊಡು ಮುಗಿಪಾವುನ
* ಎತ್ತಿನಹೊಳೆ ಯೋಜನೆನ್ ೨ ವರ್ಸೊಡು ಮುಗಿಪಾವುನ

೨ **ಸಾರ್ವಜನಿಕ ಸೇವೆಲು**
* ೨೦೦೬ನೇ ಇಸವಿಡ್‌ದ್ ಬುಕ್ಕ ನೇಮಕವಾಯಿನ ಸರ್ಕಾರಿ ಬುಕ್ಕ ಅನುದಾನಿತ ನೌಕರೆರೆಗ್ ದುಂಬು ಇತ್ತಿನ ಪೆನ್ಸನ್ ಸೌಲಭ್ಯೊನು ಕೊರ್ಪುನ
*ಅಂಗನವಾಡಿ ಟೀಚರ್‌ನಕ್ಲೆಗ್ ಇತ್ತೆ ಇಪ್ಪುನ ಸಂಬಳ೧೧,೫೦೦ನ್ ೧೫,೦೦೦ ರೂ. ಬುಕ್ಕ ಕಿನ್ಯ ಅಂಗನವಾಡಿ ಟೀಚರ್‌ನಕ್ಲೆಗ್ ಸಂಬಳ ೭,೫೦೦ಡ್ದ್ ೧೦,೦೦೦ ರೂ ಮುಟ್ಟ ಏರಿಕೆ
* ಮಧ್ಯಾನ್ನದ ಬಿಸಿ ಊಟದ ಅಟಿಲ್‌ದಕ್ಲೆನ ಸಂಬಳ ೩,೬೦೦ಡ್ದು ೬,೦೦೦ರೂಪಾಯಿಗ್ ಏರಿಕೆ

೩ **ಪೋಲೀಸ್ ವಿಭಾಗ**
* ಪೋಲಿಸ್ ಇಲಾಖೆಡ್ ಪೊಂಜವುಲೆನ ನೇಮಕ ೩೩%ದಾತ್ ಏರ್ಪಾವುನ, ಅತ್ತಂದೆ ೧%ದಾತ್ ತೃತೀಯ ಲಿಂಗದಕ್ಲೆಗ್ ಅವಕಾಶ ಕೊರ್ಪಾವುನ
* ರಾತ್ರೆ ಬೇಲೆ ಮಲ್ಪುನ ಪೋಲೀಸೆರೆಗ್ ಸಂಬಳದೊಟ್ಟುಗು ತಿಂಗೊಲುಗು ೫,೦೦೦ ರೂ. ಎಚ್ಚ ಬುಕ್ಕ ಮಾತಾ ಪೋಲೀಸೆರೆಗ್ ವರ್ಸೊಗು ಒಂಜಿ ಸಂಬಳ ಎಚ್ಚ ಕೊರ್ಪುನ
* ಬೇಲೆಡಿಪ್ಪುನ ಬುಕ್ಕ ನಿವೃತ್ತಿ ಆತಿನ ಪೋಲಿಸೆರೆನ ಯೋಗಕ್ಷೇಮ ತೂವೊನರ ಪ್ರತೀ ಜಿಲ್ಲೆಡ್ ಪೋಲಿಸ್ ಕಲ್ಯಾಣ ಕೇಂದ್ರೊ ಸ್ಥಾಪನೆ

೪ **ನ್ಯಾಯಾಲಯ ಬುಕ್ಕ ಕಾನೂನು**
* ನ್ಯಾಯಾಲಯೊಲೆನ ಅಭಿವೃದ್ಧಿ ಮಲ್ಪರ ೨,೦೦೦ ಕೋಟಿ ರೂ.
* ಭಜರಂಗದಳ ಬುಕ್ಕ ಪಿಎಫ್‌ಐದಂಚಿತ್ತಿನ ಸಂಘಟನೆಲೆನ್ ನಿಷೇಧ ಮಲ್ಪುನ
* ಬಿಜೆಪಿ ಸರ್ಕಾರ ಜಾರಿಗ್ ಕನತಿನ ಜನವಿರೋಧಿ ಕಾನೂನುಲೆನ್ ರದ್ದ್ ಮಲ್ಪುನ

೫ **ಗ್ರಾಮೀಣಾಭಿವೃದ್ಧಿ**
* ಮಾತಾ ಗ್ರಾಮ ಪಂಚಾಯ್ತಿ ವ್ಯಾಪ್ತಿಡ್ ವೈಫೈ ಸೌಲಭ್ಯ
* ತಾಲೂಕು ಬುಕ್ಕ ಗ್ರಾಮ ಪಂಚಾಯ್ತಿಲೆಗ್ ಕೊರ್ಪುನ ಅನುದಾನೊಡು ಏರಿಕೆ
* ಮಾತಾ ಹಳ್ಳಿಲೆನ ಮೂಲಸೌಕರ್ಯದ ಅಭಿವೃದ್ಧಿಗಾದ್ ಮಹಾತ್ಮಾ ಗಾಂಧಿ ಗ್ರಾಮ ಸ್ವರಾಜ್ ಯೋಜನೆದ ಅಡಿಟ್ ೫೦,೦೦೦ ಕೋಟಿ ಅನುದಾನ
* ಮಾತಾ ಇಲ್ಲಗ್ ಪರ್ಪುನ ನೀರ್ ವ್ಯವಸ್ಥೆ
* ೧೦ ಇಲ್ಲಗ್ ಒಂಜಿ ಬರ್ಸದ ನೀರ್ ನೆಲಕ್ಕ್ ಗುಂಡಿ (ಮಳೆ ನೀರು ಕೊಯ್ಲು)

೬ **ನಗರಾಭಿವೃದ್ಧಿ ಬುಕ್ಕ ಪ್ರವಾಸೋದ್ಯಮ**
* ಕುಡ್ಲಡ್ ಪ್ರವಾಸ ಬುಕ್ಕ ಬ್ಯಾರ ಅಭಿವೃದ್ಧಿಗ್ ಪಾರ್ಕ್ ಸ್ಥಾಪನೆ
* ಕಿನ್ಯ ಬುಕ್ಕ ಬಜಿ ಕಿನ್ಯ ಕೈಗಾರಿಕೆ ಸ್ಥಾಪಿಸಾವರ ಸಾಲ ಕೊರ್ರ ಕ್ರೆಡಿಟ್ ಗ್ಯಾರಂಟಿ ಯೋಜನೆ
* ಇಲ್ಲ್ ಕಟ್ಟೋಣಲು ಪೂರ ಕಟ್ಟಿಬುಕ್ಕೊನೆ ಐತ ಯಜಮಾನಗ್ ಕೊರ್ಪಿಲೆಕ ಕಾನೂನು ಜಾರಿ
* ಕರಾವಳಿಡ್ ಬೋಟ್ ‌ಹೌಸ್ ಸಂಚಾರೊಗು ಬೆರಿಸಾಯ
*೨೦ಡ್ದ್ ಜಾಸ್ತಿ ಜನ ಬೇಲೆದಕ್ಲು ಇಪ್ಪುನ ಹೋಟೇಲ್‌ಲೆಗ್ ಉದ್ದಿಮೆದ ಸ್ಥಾನಮಾನ

### ಜೆಡಿ ಎಸ್
ಜಾತ್ಯಾತೀತ ಜನತಾದಳ ಪಕ್ಷ ತನ್ನ ಚುನಾವಣಾ ಪ್ರಚಾರೊನು *ಪಂಚರತ್ನ ರಥಯಾತ್ರೆ* ಪನ್ಪಿನ ಪುದರ್‌ಡ್ ಸುರು ಮಲ್ತ್ಂಡ್. ನಮ್ಮ ರಾಜ್ಯೊ ಅಭಿವೃದ್ಧಿದ ಸಾದಿಡ್ ಪೋವೊಡಾಂಡ, ೫ ಕ್ಷೇತ್ರೊಡು ಮಾಮಲ್ಲ ಯೋಜನೆಲೆನ್ ಜಾರಿ ಮಲ್ಪೊಡು ಪನ್ಪುನ ಜೆಡಿಎಸ್ ಪಕ್ಷದ ಅಭಿಪ್ರಾಯ. ಆ ೫ ಕ್ಷೇತ್ರೊಲು:
# *ಬರವು*- ಶಿಕ್ಷಣವೇ ಆಧುನಿಕ ಶಕ್ತಿ
# *ಆರೋಗ್ಯ*- ಆರೋಗ್ಯವೇ ಸಂಪತ್ತು
# *ಬೆನ್ನಿ*- ರೈತ ಚೈತನ್ಯ
# *ಜವನೆರ್*- ಯುವನವ ಮಾರ್ಗ ಮತ್ತು ಮಹಿಳಾ ಸಬಲೀಕರಣ
# *ಇಲ್ಲ್*- ವಸತಿಯ ಆಸರೆ
೧ನೇ ನವಂಬರ್ ೨೦೨೨ದಾನಿ, ಕೋಲಾರ ಜಿಲ್ಲೆದ ಮುಳಬಾಗಿಲು ತಾಲೂಕುದ ಕುರುಡುಮಲೆಡ್‍ದ್ ಈ ಪಂಚರತ್ನ ರಥಯಾತ್ರೆ ಹೆಚ್. ಡಿ. ಕುಮಾರಸ್ವಾಮಿ ಮೆರೆನ ಗುರ್ಕಾರ್ತೆಡ್ ಸುರು ಆಂಡ್.
#### ಕೊರ್ತಿನ ಭರವಸೆಲು
ಜಾತ್ಯಾತೀತ ಜನತಾದಳ ಪಕ್ಷ ಓಟುದ ಪೊರ್ತುಡು ಕೊರ್ತಿನ ಕೆಲವೊಂಜಿ ಮುಖ್ಯವಾಯಿನ ಭರವಸೆಲು ಇಂಚ ಉಲ್ಲ:
#### ಸಾಮಾಜಿಕ ಭದ್ರತೆ
# *ಮಾತೃಶ್ರೀ ಯೋಜನೆ*
* ಬಂಜಿನಕ್ಲೆಗ್ ೬ ತಿಂಗೊಲ್ ಮುಟ್ಟ ೬,೦೦೦ ರೂ ಪಣವು ಸಾಯ
* ಸ್ತ್ರೀಶಕ್ತಿ ಸ್ವಸಹಾಯ ಸಂಗೊಲೆನ ಸಾಲ ಮನ್ನಾ
* ವಿಧವಾ ವೇತನ ಎಚ್ಚ ಮಲ್ಪುನ
* ವರ್ಸೊಗು ದರ್ಮೊಗು ೫ ಅಟಿಲ್ದ ಗ್ಯಾಸ್ ಅಂಡೆ
೨ *ಅಂಗನವಾಡಿ ಕಾರ್ಯಕರ್ತೆರೆಗ್ ಸಾಯ*
* ಅಂಗನವಾಡಿ ಕಾರ್ಯಕರ್ತೆರ್ನ ಬೇಲೆ ಖಾಯಂ ಮಲ್ತ್‌ದ್ ಇತ್ತೆ ಇಪ್ಪುನ ಸಂಬಳದ ಮಿತ್ ತಿಂಗೊಲುಗು ೫,೦೦೦ ಎಚ್ಚ ಕೊರ್ಪುನ
* ೧೫ ವರ್ಸೊಡ್‍ದು ಎಚ್ಚ ಬೇಲೆ ಮಲ್ತಿನಕ್ಲೆಗ್ ಪೆನ್ಷನ್
೩ *ರೈತ ಬಂಧು*
* ರಾಜ್ಯೊಡು ಇಪ್ಪುನ ಕೃಷಿ ಕಾರ್ಮಿಕೆರೆನ ಕುಟುಮೊಗು ಪ್ರತೀ ತಿಂಗೊಲು ೨,೦೦೦ ಕಾಸ್‌ದ ಸಾಯ
* ಬೆನ್ನಿದಕ್ಲೆಗ್ ರಾಸಾಯನಿಕ ಗೊಬ್ಬರ ದೆತೊನರ ಪ್ರತೀ ಎಕರೆಗ್ ೧೦,೦೦೦ ಕಾಸ್‌ದ ಸಾಯ
೪ *ಹಿರಿ ಸಿರಿ ಯೋಜನೆ*
* ವೃದ್ಧಾಪ್ಯ ವೇತನ ೫,೦೦೦ ರೂಪಾಯಿಗ್ ಎಚ್ಚ ಮಲ್ಪುನ
೫ *ಚೈತನ್ಯ ಯೋಜನೆ*
* ವಿಕಲಚೇತನೆರ್ನ ಮಾಸಾಶನ ೨,೫೦೦ ರೂಪಾಯಿಗ್ ಎಚ್ಚ ಮಲ್ಪುನ
೬ *ವಕೀಲೆರೆಗ್ ಸಾಯ*
* ಪೊಸ ವಕೀಲೆರ್ನ ಮಾಸಾಶನ ೩,೦೦೦ ರೂಪಾಯಿಗ್ ಎಚ್ಚ ಮಲ್ಪುನ ಬುಕ್ಕ ವಿಮಾ ಯೋಜನೆ
* ತಾಲೂಕು ಬುಕ್ಕ ಜಿಲ್ಲಾ ವಕೀಲ ಸಂಘೊಲೆಗ್ ಪ್ರತೀ ವರ್ಸೊ ಕೊರ್ಪುನ ಪಣವು ಸಾಯ ಎಚ್ಚ ಮಲ್ಪುನ
೭ *ಅಲ್ಪಸಂಖ್ಯಾತೆರೆಗ್ ಸಾಯ*
* ಧಾರ್ಮಿಕ ಅಲ್ಪಸಂಕ್ಯಾತೆರೆ ಉದ್ಧಾರೊಗು ಪ್ರತೀವರ್ಸೊದ ಬಜೆಟ್‌ಡ್ ೫% ಅನುದಾನ ಕೊರ್ಪುನ
೮ *ಮೀಸಲಾತಿ*
* ಮೀಸಲಾತಿಗ್ ಸಮಂದಪಟ್ಟಿಲೆಕ, ಸದಾಶಿವ ಆಯೋಗ ಮಲ್ತಿನ ಶಿಫಾರಸ್ಲೆನ್ ಕುಡ ಜಾರಿಗ್ ಕೊನಪಿನ
* ಮುಸ್ಲಿಮೆರೆಗ್ ಇತ್ತಿನ ೪% ಮೀಸಲಾತಿನ್ ವಾಪಸ್ ಕೊನಪುನ
೯ *ಋತು ಯೋಜನೆ*
* ಪೊಣ್ಣು ಜೋಕುಲೆಗ್ ದರ್ಮೊಗು ಸ್ಯಾನಿಟರಿ ಪ್ಯಾಡ್ ಕೊರ್ಪುನ *ಶುಚಿ ಯೋಜನೆ*ನ್ ಕುಡ ಸುರು ಮಲ್ಪುನ. ಈ ಯೋಜನೆ, ಪಣವುದ ಸಾಯ ಇಜ್ಜಂದೆ ಉಂತುದು ಪೋತುಂಡು.
೧೦ *ಧಾರ್ಮಿಕ ಬುಕ್ಕ ಸಂಸ್ಕೃತಿ*
* ರಾಜ್ಯೊಡು ಸಿ ವರ್ಗೊಡು ಇಪ್ಪುನ ದೇವಸ್ಥಾನೊಲೆಗ್ ಪ್ರತೀ ವರ್ಸೊ ಕೊರ್ಪಿನ ೬೦,೦೦೦ ತಸ್ತೀಕ್‌ನ್ ೧ ಲಕ್ಸೊಗು ಎಚ್ಚ ಮಲ್ಪುನ
* ಕಲಾವಿದೆರ್ನ ಮಾಸಾಶನ ೨,೦೦೦ ರೂಪಾಯಿಡ್‌ದ್ ೪,೦೦೦ ರೂಪಾಯಿಗ್ ಎಚ್ಚ ಮಲ್ಪುನ

## ಸಮೀಕ್ಷೆಲು
ಚುನಾವಣೆ ಆವರ ದುಂಬು ಬೇತೆ ಬೇತೆ ವಾರ್ತಾಸಂಸ್ಥೆಲು, ಒವ್ವು ಪಕ್ಷ ಅಧಿಕಾರೊಗು ಬರು ಪಂದ್ ಸಮೀಕ್ಷೆನ್ ಮಲ್ತ. ಐತ ಬಗೆಟ್ ಸುದ್ದಿ ತಿರ್ತ್ ಉಂಡು. ಎಚ್ಚ ಸಮೀಕ್ಷೆಲೆಡ್ ತೆರಿದ್ ಬತ್ತಿಲೆಕ, ಕಾಂಗ್ರೆಸ್ ಪಕ್ಷ ಅಧಿಕಾರಗ್ ಬರ್ಪುಂಡು ಪಂದ್ ಪಂಡೆರ್.

### ಶೇ.ವಾರು ಲೆಕ್ಕಾಚಾರ

### ಸೀಟ್‌ದ ಲೆಕ್ಕ

### ಓಟು ಪಾಡ್ದಿನ ಜನಕುಲ್ನ ಅಭಿಪ್ರಾಯ
ಓಟು ಪಾಡ್ದ್ ಮತದಾನ ಕೇಂದ್ರೊಡ್ದು ಪಿದಯಿ ಬತ್ತಿನ ಜನಕುಲು ಪನ್ಪಿನ ಅಭಿಪ್ರಾಯೊಗು ಇಂಗ್ಲಿಷ್ಡ್ *ಎಕ್ಸಿಟ್ ಪೋಲ್* ಪನ್ಪೆರ್. ಕರ್ನಾಟಕ ವಿಧಾನಸಭಾ ಚುನಾವಣೆದ ಎಕ್ಸಿಟ್ ಪೋಲ್ಡ್ ತೆರಿದ್ ಬತ್ತಿಲೆಕ ಈ ಸರ್ತಿ ಕಾಂಗ್ರೆಸ್ ಪಕ್ಷ ಅಧಿಕಾರೊಗು ಬರ್ಪುಂಡು ಪಂದ್ ತೆರಿದ್ ಬತ್ಂಡ್..

## ಗೆಂದಿನಕುಲು ಬುಕ್ಕ ಸೋತಿನಕುಲು
### ಪಕ್ಸೊಲು ಪಡೆಯಿನ ಓಟುದ ಲೆಕ್ಕ (ಪೈ ನಕ್ಷೆ-೧)

### ಪಕ್ಸೊಲು ಪಡೆಯಿನ ಸೀಟ್ ಲೆಕ್ಕ (ಪೈ ನಕ್ಷೆ-೨)

### ಪಕ್ಷವಾರು ಲೆಕ್ಕಾಚಾರ

### ಜಿಲಾವಾರು ಲೆಕ್ಕಾಚಾರ

### ಕ್ಷೇತ್ರವಾರು ಫಲಿತಾಂಸೊ

## ಉಲ್ಲೇಕೊಲು